CELEX: 
Language: bg
Date: 2018-07-18 00:00:00
Title: РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА относно приемането и актуализирането на списъка на уменията, компетентностите и професиите, включени в европейската класификация, за целите на автоматичното намиране на съответствия чрез общата информационно-технологична платформа на EURES

РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА
            
            
               от 18.7.2018 година
            
            
               относно приемането и актуализирането на списъка на уменията,
                  компетентностите и професиите, включени в европейската класификация, за целите на автоматичното намиране на съответствия чрез общата информационно-технологична платформа на EURES 
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2016/589 на Европейския парламент и на Съвета от 13 април 2016 г. относно европейска мрежа на службите по заетостта (EURES), достъп на работниците до услуги за мобилност и по-нататъшно интегриране на пазарите на труда и за изменение на регламенти (EС) № 492/2011 и (EС) № 1296/2013
                  1
               , и по-специално член 19, параграф 2 от него,
            
            
               като има предвид, че:
            
            
               (1)С Регламент (ЕС) 2016/589 се установява обща информационно-технологична платформа, която събира заедно свободните работни места, заявленията за работа и автобиографиите (профилите на лицата, търсещи работа) в Европейския съюз и предоставя достъп до тях на портала EURES.
            
            
               (2)За да се даде възможност за намирането на съответствия между свободните работни места и профилите на лицата, търсещи работа, информацията трябва да бъде обменяна в съответствие с единна система по смисъла на член 17 от Регламент (ЕС) 2016/589, която се основава на общи технически стандарти и формати.
            
            
               (3)С цел да се улесни обменът на информация за свободни работни места и профили на търсещи работа лица и да се гарантира високо качество на намирането на съответствия между различните езици и различните национални условия, е необходимо да се използва подробна многоезична терминология за описание на професиите, уменията и компетентностите. Тази терминология ще служи като обща референтна основа за обмена на информация за кандидати или свободни работни места при транснационалното намиране на съответствия между свободни работни места и профили на търсещи работа лица и гарантира, че се запазва смисълът на информацията.
            
            
               (4)Ето защо член 19 от Регламент (ЕС) 2016/589 предвижда използването на европейска класификация, така че да се постигне равнището на оперативна съвместимост, което е необходимо за висококачественото намиране на съответствия чрез общата информационно-технологична платформа.
            
            
               (5)За тази цел Комисията работи в тясно сътрудничество с държавите членки и заинтересованите страни за разработването на Европейската класификация на уменията, компетентностите, квалификациите и професиите (ESCO). Тя създаде работната група на държавите членки за ESCO, за да осигури тясно сътрудничество с държавите членки. Тя създаде също така комитет по поддръжката на ESCO, който предоставя технически съвети относно управлението, актуализацията, прилагането и осигуряването на качеството на ESCO. Заинтересованите страни също допринесоха за разработването на ESCO чрез референтни групи и онлайн консултации.
            
            
               (6)Комисията се консултира с работната група на държавите членки за ESCO относно класификацията на ESCO и относно нейните преводи, преди да вземе решение да публикува първата версия на ESCO на всички официални езици на Европейския съюз на 28 юли 2017 г.
            
            
               (7)Ето защо е целесъобразно многоезичните списъци на уменията, компетентностите и професиите от първата версия на ESCO да бъдат приети като европейската класификация по смисъла на член 19 от Регламент (ЕС) 2016/589.
            
            
               (8)Като минимално изискване тези списъци следва да съдържат за всяка професия, умение или компетентност поне един термин на всеки от официалните езици на Европейския съюз, уникален идентификатор (URI), описание, а по отношение на професиите — кръстосано съответствие със скорошна версия на Международната стандартна класификация на длъжностите (ISCO).
            
            
               (9)Въпреки че европейската класификация следва да осигурява стабилна референтна основа за целите на многоезичното онлайн намиране на съответствия за EURES и евентуално за други платформи за работни места, промените на пазара на труда, на терминологията и на технологиите за намиране на съответствия налагат нейното редовно актуализиране. Процедурата за приемане на актуализирана версия на европейската класификация ще се основава на добро сътрудничество между Комисията и държавите членки. 
            
            
               (10)Предвидените в настоящото решение мерки са в съответствие със становището на комитета EURES,
            
            
               ПРИЕ НАСТОЯЩОТО РЕШЕНИЕ: 
            
         
         
            
               Член 1
               Предмет, приложно поле и определения
            
            
               1.С настоящото решение се установява списъкът на уменията, компетентностите и професиите, включени в европейската класификация, който следва да се използва при функционирането на общата информационно-технологична платформа на EURES, както е предвидено в член 19 от Регламент (ЕС) 2016/589, и се определят процедурите за актуализиране и преразглеждане на този списък.
            
            
               2.За целите на настоящото решение се прилагат следните определения:
            
            
               а)„умения и компетентности“ обхваща:
            
            
               (1)„знания“, които са резултатът от усвояването на информация в процеса на учене и се изразяват в съвкупност от факти, принципи, теории и практики, които са свързани с определена сфера на работа или обучение;
            
            
               (2)„умения“, които са способността за прилагане на знания и използване на ноу-хау при изпълнение на задачи и решаване на проблеми;
            
            
               (3)„компетентности“, които са доказаната способност за използване на знания, умения и личностни, социални и/или методологични способности в работни или учебни ситуации и в професионалното и личностното развитие;
            
            
               б)„професия“ означава съвкупност от работни места, изискващи изпълнението на сходни задачи и сходен набор от умения, докато „работно място“ означава набор от задачи и задължения, извършвани от едно лице в конкретен работен контекст;
            
            
               в)„списък“ означава изброяване на уникални идентификатори, представляващи професии или умения и компетентности, придружено от метаданни;
            
            
               г)„незначителни поправки“ означава изменения на приетите списъци на уменията, компетентностите и професиите, включени в европейската класификация, с цел поправянето на грешки в превода или правописа и на други очевидни грешки, които не променят структурата на класификацията, нито значението на термините или друго съдържание;
            
            
               д)„платформа за услуги ESCO“ означава уебсайтът, на който Комисията предоставя достъп до Европейската класификация на уменията, компетентностите, квалификациите и професиите и който е публично достъпен
                  2
               . 
            
            
               Член 2
               Установяване на списъка
            
            
            
               Списъкът на уменията, компетентностите и професиите, включени в европейската класификация, посочен в член 19, параграф 2 от Регламент (ЕС) 2016/589, включва: 
            
            
               а)професиите, публикувани на 28 юли 2017 г. на платформата за услуги ESCO като част от Европейската класификация на уменията, компетентностите, квалификациите и професиите; 
            
            
               б)уменията и компетентностите, публикувани на 28 юли 2017 г. на платформата за услуги ESCO като част от Европейската класификация на уменията, компетентностите, квалификациите и професиите.
            
            
               Член 3
               Актуализиране на списъка
            
            
               1.С цел отразяване на промените на пазара на труда, в образованието и обучението или в терминологията Комисията, заедно с държавите членки, редовно преразглежда необходимостта от актуализиране на списъка на уменията, компетентностите и професиите, включени в европейската класификация, който следва да се използва за функционирането на портала EURES.
            
            
               2.Преди да предложи приемането на актуализирана версия на посочения в член 2 списък на професиите и на уменията и компетентностите, включени в европейската класификация, посредством изменение или замяна на настоящото решение, Комисията се консултира с групата за координация за EURES, посочена в член 14 от Регламент (ЕС) 2016/589, и с работната група на държавите членки за ESCO.
            
            
               3.Незначителните поправки на списъците няма да се считат за приемане на нови актуализирани версии на класификацията. Въпреки това Комисията уведомява държавите членки чрез групата за координация за EURES и работната група на държавите членки за ESCO предварително и най-малко 30 дни, преди да предприеме такива незначителни поправки.
            
         
         
            
               Член 4
               Публикуване на списъка
            
            
               1.Европейското бюро за координация за EURES гарантира, че списъкът на професиите, уменията и компетентностите, включени в европейската класификация, и всички негови актуализирани версии се предоставят на разположение онлайн на платформата за услуги ESCO.
            
            
               2.Европейското бюро за координация за EURES също така предоставя списъка на държавите членки във формат, която улеснява изготвянето и актуализирането на описа от държавите членки в съответствие с член 19, параграф 3 от Регламент (ЕС) 2016/589. 
            
            
               Член 5
               Влизане в сила
            
            
               Настоящото решение влиза в сила на двадесетия ден след деня на публикуването му в Официален вестник на Европейския съюз.
            
            
               Съставено в Брюксел на 18.7.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 107, 22.4.2016 г., стр. 1.
               
               
                  
                     (2)
                  
                        
                  
                     http://ec.europa.eu/esco